

**Gradsko vijeće**

KLASA: 350-02/21-01/03

URBROJ:2186/18-02/1-21-5

Ludbreg, 28. prosinca 2021. PRIJEDLOG

Na temelju članka 86., 89, 113. i 198. Zakona o prostornom uređenju („Narodne novine“, broj 153/13, 65/17, 114/18, 39/19, 98/19) i članka 34. Statuta Grada Ludbrega („Službeni vjesnik Varaždinske županije“, broj 12/21) kao i mišljenjenja Upravnog odjela za prostorno uređenje i graditeljstvo i zaštitu okoliša Varaždinske županije (dopis KLASA: URBROJ: od g.) da nije potrebno provesti postupak strateške procjene utjecaja na okoliš i/niti postupak o potrebi ocjene o potrebi strateške procjene utjecaja na okoliš, Gradsko vijeće Grada Ludbrega na 6. sjednici održanoj 28. prosinca 2021. g., donosi

**ODLUKU O IZRADI**

**V. IZMJENA I DOPUNA PROSTORNOG PLANA UREĐENJA GRADA LUDBREGA**

**OPĆE ODREDBE**

Članak 1.

Donosi se Odluka o izradi V. izmjena i dopuna Prostornog plana uređenja Grada Ludbrega (u daljnjem tekstu: Odluka), čime započinje postupak izrade V. izmjena i dopuna Prostornog plana uređenja Grada Ludbrega („Službeni vjesnik Varaždinske županije“, broj 6/2003, 22/2008, 07/2010-ispravak, 6/2015 i 25/2015 - pročišćeni tekst, 49/20, 104/2020, 4/2021 – pročišćeni tekst) - (u daljnjem tekstu: izmjene i dopune Plana).

Članak 2.

Odluka o izradi izmjena i dopuna Plana temelji se na Programu za izradu izmjena i dopuna Plana koji je izradio Upravni odjel za financije i komunalni sustav Grada Ludbrega, te Zakonu o prostornom uređenju ("Narodne novine", br. 153/13, 65/17, 114/18, 39/19, 98/19).

Članak 3.

Odlukom o izradi izmjena i dopuna Plana utvrđuje se pravna osnova za izradu, razlozi donošenja plana, obuhvat prostornog plana, ocjena stanja u obuhvatu plana, ciljevi i programska polazišta plana, popis potrebnih stručnih podloga za izradu plana, način pribavljanja stručnih rješenja, popis javnopravnih tijela određenih posebnim propisima koja daju zahtjeve za izradu plana iz područja svog djelokruga, te drugih sudionika koji će sudjelovati u izradi plana, rokovi za izradu plana, te izvori financiranja plana.

**PRAVNA OSNOVA ZA IZRADU IZMJENA I DOPUNA PLANA**

Članak 4.

Odluka se donosi temeljem obveza koje proizlaze iz članka 81.-113. te članka 198. Zakona o prostornom uređenju ("Narodne novine", br. 153/13, 65/17, 114/18, 39/19, 98/19).

**RAZLOZI DONOŠENJA IZMJENA I DOPUNA PLANA**

Članak 5.

Razlozi za izmjene i dopune Plana su:

* Redefiniranje namjena površina te Odredbi za provedbu sukladno uočenim problemima u postupku izdavanja akata za gradnju,
* Inicijative/zahtjevi građana i pravnih subjekata:
  + Korekcije granica pojedinih zona namjene, sukladno aktualnim potrebama,
  + Ažuriranje postojeće i planirane infrastrukture sukladno zahtjevima nadležnih tijela,
  + Eventualni zahtjevi tijekom javne rasprave,
* Usklađenje izmjena i dopuna Plana s novim ili promijenjenim propisima, te s novim dokumentima, studijama, programima i drugim aktima sukladno zahtjevima nadležnih tijela.

**OBUHVAT IZMJENA I DOPUNA PLANA**

Članak 6.

Obuhvat izmjena i dopuna Plana određen je sadašnjim obuhvatom Prostornog plana uređenja Grada Ludbrega.

**OCJENA STANJA U OBUHVATU IZMJENA I DOPUNA PLANA**

Članak 7.

Prostorni plan uređenja Grada Ludbrega donesen je 2003.g. te su nakon toga donesene četiri izmjene i dopune navedenog plana, kako bi se planirano stanje u prostoru uskladilo sa potrebama građana, zahtjevima investitora te planovima Grada za svoj razvoj i unaprjeđenje. U obuhvatu izmjena i dopuna Plana ima dosta neizgrađenog i neuređenog građevinskog područja za koja je određena obveza izrade urbanističkog plana uređenja te je potrebno preispitati navedene prostore te odrediti da li je potrebno ukinuti određena građevinska područja i/ili obveze izrade urbanističkih planova uređenja ili odrediti planirane pristupne ceste do navedenih područja. Na području ˝stare ciglane˝ su objekti koji su u propadanju, a navedeni objekti te okolno zapušteno zemljište kao i njihova pozicija u prostoru prigodni su za razvoj projekta muzeja.

Na prostoru obuhvata, prostorna cjelina 1 u naravi je dio uređena prometnica, dio poljski put i dio obrađeno poljoprivredno zemljište. Prostorna cjelina 2 u naravi su livade i oranice i poljski put. Prostorna cjelina 3 su uređene zelene površine i prometne površine u izgradnji. Prostorna cjelina 4 u naravi su livade i uređene zelene površine. Prostorna cjelina 5 u naravi je kompleks napuštene tvornice za proizvodnju opeke i dijelom zapuštena livada. Prostorna cjelina 5 je kompleks upravne i pomoćnih zgrada komunalnog poduzeća i dijelom livade.

**CILJEVI I PROGRAMSKA POLAZIŠTA IZMJENA I DOPUNA PLANA**

Članak 8.

U dosadašnjoj provedbi Prostornog plana uređenja grada Ludbrega utvrđena je potreba za promjenama namjene određenih površina, izmjenama obuhvata građevinskih područja, te usklađivanjem sa u međuvremenu novo donesenim zakonskim i podzakonskim aktima.

**Osnovni ciljevi i programska polazišta su:**

1. Prostorna cjelina – detaljizirati prometnicu koja spaja državnu cestu D24 sa „Gospodarskom zonom Hrastovsko“, a iscrtana je na karti 1. Korištenje i namjena prostora, dok na karti 4.5. Građevinska područja nedostaje;
2. Prostorna cjelina – promjena namjene prostora. Proširenje građevinskog područja mješovite namjene na južnom dijelu naselja Vinogradi Ludbreški, Križevačka ulica. Proširenje se odnosi na katastarske čestice kčbr. 5510/1, 5509, 5508, 5496, 5507 k.o Vinogradi Ludbreški;
3. Prostorna cjelina – promjena obuhvata i promjena namjene UPU Ludbreg i UPU 7 Ribnjaci. Promjena se odnosi na pomicanje dijela granice obuhvata UPU Ludbreg na jug do sjevernog nasipa mlinskog kanala odnosno granica obuhvata protezala bi se južnim obodom čestica kčbr. 2692/1, 2692/4 i 2692/7 k.o. Ludbreg. Iste čestice izuzimaju se iz obuhvata UPU 7 Ribnjaci;
4. Prostorna cjelina – promjena obuhvata UPU 7 Ribnjaci i promjena namjene na česticama koje se izuzimaju iz UPU 7 Ribnjaci. Promjena se odnosi na pomicanje dijela granice obuhvata UPU 7 Ribnjaci na sjever, odnosno izuzimaju se čestice kčbr. 2551, 2554, 2555, 12307 k.o. Ludbreg te se namjena navedenih čestica mijenja iz sportsko-rekreacijske u građevinsko područje naselja mješovite namjene;
5. Prostorna cjelina – promjena namjene prostora. Promjena namjene se odnosi na kompleks napuštene tvornice za proizvodnju opeke (kčbr. 2237/1, 2237/2, 2393/1, 2392/1, k.o Vinogradi Ludbreški) koja se mijenja iz gospodarske namjene u građevinsko područje društvene namjene. U skladu s promjenom namjene odgovarajuće će se dopuniti Odredbe za provedbu.
6. Prostorna cjelina – promjena namjene prostora odnosi se na kompleks upravne i pomoćnih zgrada komunalnog poduzeća na kčbr. 248/4, 248/6 i 248/1 k.o. Sigetec Ludbreški iz građevinskog područja naselja mješovite namjene u infrastrukturnu namjenu. U skladu s promjenom namjene odgovarajuće će se dopuniti Odredbe za provedbu;
7. Prostorna cjelina – izgradnja građevina za uzgoj stoke i peradi unutar izdvojenog građevinskog područja izvan naselja gospodarske namjene Apatija – izuzetak za izgradnju građevina u izdvojenom građevinskom području izvan naselja Apatija biti će opisan u Odredbama za provedbu uz obvezu pridržavanja svih odredbi koje se odnose na te građevine izvan građevinskih područja. Definiranje nove trase pristupne prometnice zoni sa zapadne strane;
8. Prostorna cjelina – proširenje građevinskog područja zone mješovite namjene – povremeno stanovanje na sjevero-zapadnom dijelu naselja Segovina do zaključno sa česticama kčbr. 2161 i 2162 k.o. Segovina. U dosadašnjem obuhvatu izostavljeni su pojedini postojeći objekti čiji vlasnici imaju želju iste rekonstruirati i dograditi za potrebe razvoja seoskog turizma. U skladu s promjenom, odgovarajuće će se dopuniti Odredbe za provedbu;
9. Prostorna cjelina – proširenje izdvojenog građevinskog područja gospodarske namjene u naselju Ludbreg. Proširenje se odnosi na pomicanje granica zone na sjeverne međe novonastalih kčbr. 12313, 12312 k.o. Ludbreg;
10. Prostorna cjelina – ukidanje dijela građevinskog područja naselja mješovite namjene (neizgrađeni dio) naselja Slokovec. Ukidanje se odnosi na izdvajanje kčbr. 282/2 k.o. Slokovec iz građevinskog područja (osim južnog dijela čestice uz prometnicu na kčbr. 1305 k.o. Slokovec);
11. Prostorna cjelina – proširenje građevinskog područja naselja mješovite namjene na dijelu naselja Globočec. Proširenje se odnosi na kčbr. 1595/1, 1595/2, 1595/3 i 1594/2 k.o. Čukovec koje su većim dijelom unutar građevinskog područja. Kako je ovo područje sve više stalno nastanjeno, ovim proširenjem bi se omogućilo okrupnjivanje postojećih gradilišta te izgradnja pomoćnih objekata na istima;
12. Prostorna cjelina – proširenje građevinskog područja naselja mješovite namjene na dijelu naselja Poljanec. Proširenje se odnosi na kčbr. 1708/9 k.o. Križovljan.

Ukoliko se, temeljem Zakona o prostornom uređenju ili drugog zakona ili podzakonskog akta, u tijeku izrade i donošenja izmjena i dopuna Plana pojave drugi zahtjevi ili posebni uvjeti koji nisu navedeni u ciljevima i programskim polazištima, smatrati će se sukladnima ovom članku Odluke uz posebno obrazloženje.

**POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA IZRADU PROSTORNIH PLANOVA**

Članak 9.

U postupku izrade izmjena i dopuna Plana koristit će se postojeća dokumentacija, kao i ona čija je izrada u tijeku, podaci sadržani u informacijskom sustavu prostornog uređenja, te podaci, planske smjernice i propisani dokumenti koje će biti na raspolaganju u fazi izrade Nacrta prijedloga.

**POPIS POTREBNIH STRUČNIH PODLOGA**

**POTREBNIH ZA IZRADU IZMJENA I DOPUNA PLANA**

Članak 10.

Podatke, planske smjernice i propisane dokumente dostavit će javnopravna tijela temeljem dostavljenih zahtjeva i mišljenja.

**NAČIN PRIBAVLJANJA STRUČNIH RJEŠENJA**

Članak 11.

Stručno rješenje (izrada elaborata izmjena i dopuna Plana) izraditi će stručni izrađivač koji će biti odabran za izradu izmjena i dopuna Plana, a na način i po postupku određenom propisima koji reguliraju to područje.

Pribavljanje stručnih rješenja i podloga provest će nositelj izrade putem za to ovlaštenih osoba i u suradnji sa stručnim izrađivačem izmjena i dopuna Plana.

**POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU IZMJENA I DOPUNA IZ PODRUČJA SVOG DJELOKRUGA, TE DRUGIH SUDIONIKA, KOJI ĆE SUDJELOVATI U IZRADI IZMJENA I DOPUNA PLANA**

Članak 12.

Javnopravna tijela koja za potrebe izrade izmjena i dopuna Plana daju svoje prethodne zahtjeve i sudjeluju u postupku izrade izmjena i dopuna Plana:

1. Ministarstvo unutarnjih poslova, Ravnateljstvo Civilne Zaštite, Područni ured civilne zaštite Varaždin, Kratka 1, 42 000 Varaždin;
2. Ministarstvo kulture, Uprava za zaštitu kulturne baštine, Konzervatorski odjel u Varaždinu, Gundulićeva 2, Varaždin;
3. Ministarstvo prostornog uređenja, graditeljstva i državne imovine, Ul. Republike Austrije 20, Zagreb;
4. Varaždinska županija, Upravni odjel za prostorno uređenje, graditeljstvo i zaštitu okoliša, Franjevački trg 7, Varaždin;
5. Hrvatska regulatorna agencija za mrežne djelatnosti (HAKOM), Ul. Roberta Frangeša Mihanovića 9, 10110 Zagreb;
6. Hrvatske vode, VGO za Muru i gornju Dravu, Međimurska 26b, 42 000 Varaždin;

Javnopravna tijela koja za potrebe izrade izmjena i dopuna Plana daju svoja mišljenja ili suglasnosti u postupku izrade izmjena i dopuna Plana temeljem članka 101. stavka 1. Zakona o prostornom uređenju:

1. Hrvatske ceste d.o.o., Ispostava Varaždin, Kralja Petra Krešimira IV 25, Varaždin;
2. Županijska uprava za ceste, Gajeva 2, 42000 Varaždin;
3. HEP-ODS d.o.o., Koprivnica, Hrvatske državnosti 32, 48 000 Koprivnica;
4. Hrvatske željeznice d.o.o., HŽ infrastruktura, Mihanovićeva 12, Zagreb
5. Hrvatski operator prijenosnog sustava d.o.o. (HOPS), Sektor za izgradnju i investicije, Kupska 4, Zagreb
6. Plinacro d.o.o., Savska cesta 88a, 10 000 Zagreb;
7. Županijski zavod za prostorno uređenje Varaždinske županije, Mali Plac 2, 42000 Varaždin;
8. Termoplin d.d., Špinčićeva 78, 42 000 Varaždin;
9. VARKOM d.d., Kukuljevićeva 9a, 42 000 Varaždin;
10. Javna ustanova za upravljanje zaštićenim dijelovima prirode Varaždinske županije, Kratka 1, Varaždin
11. Općina Martijanec, Varaždinska ulica 64, Martijanec
12. Općina Sv. Đurđ, Ulica braće Radić 1, Sveti Đurđ
13. Općina Veliki Bukovec, Dravska ulica 19, Veliki Bukovec
14. Općina Mali Bukovec, Pavleka Miškine 14, Mali Bukovec
15. Općina Rasinja, Trg Sv. Florijana 2, Rasinja

**ROK ZA IZRADU IZMJENA I DOPUNA PLANA, ODNOSNO NJEGOVIH POJEDINIH ETAPA**

**I ROK ZA PRIPREMU ZAHTJEVA ZA IZRADU IZMJENA I DOPUNA PLANA**

Članak 13.

Utvrđuju se rokovi trajanja postupka izrade i donošenja izmjena i dopuna po etapama kako slijedi:

-Dostava prethodnih zahtjevaza izradu Plana: najviše 10 dana od dana zaprimanja Odluke s pozivom na dostavu zahtjeva,

- Izrada i usvajanje Nacrta prijedloga Plana kao Prijedloga plana: najviše 30 dana od zaprimanja zadnjeg zahtjeva

- Izrada Prijedloga Plana za javnu raspravu i objava javne rasprave: najviše 2 dana po utvrđivanju Prijedloga Plana,

- Javna rasprava: 15 dana,

- Izrada Izvješća o javnoj raspravi: najviše 15 dana od okončanja javne rasprave,

- Izrada Nacrta konačnog prijedloga Plana: najviše 5 dana od usvajanja izvješća o javnoj raspravi od strane Nositelja izrade Plana,

- Izrada i utvrđivanje Konačnog prijedloga Plana i prijedloga Odluke o donošenju Plana: najviše 5 dana od dana usvajanja Nacrta konačnog prijedloga od strane gradonačelnika te upućivanje na Gradsko vijeće,

- Elaboracija Plana: najviše 5 dana od dana donošenja Plana na vijeću.

Ukoliko iz objektivnih razloga dođe do pomaka u rokovima iz prethodnog stavka, isti se pomiču, ali se ne mijenja trajanje pojedine etape, što će se smatrati sukladno ovom članku uz posebno obrazloženje. Navedenim se ne mogu mijenjati rokovi određeni Zakonom o prostornom uređenju.

**ZABRANA I VRIJEME TRAJANJA ZABRANE IZDAVANJA AKATA**

**KOJIMA SE ODOBRAVAJU ZAHVATI**

Članak 14.

Na području obuhvata izmjena i dopuna Plana do donošenja izmjena i dopuna Plana ne utvrđuje se zabrana izdavanja akata vezanih za gradnju kojima se odobravaju zahvati u prostoru.

**IZVORI FINANCIRANJA IZRADE IZMJENA I DOPUNA PLANA**

Članak 15.

Sredstva za izradu izmjena i dopuna Plana osigurana su u Proračunu Grada Ludbrega.

**PRIJELAZNE I ZAVRŠNE ODREDBE**

Članak 16.

Ova Odluka stupa na snagu osmog dana od dana objave u „Službenom vjesniku Varaždinske županije“.

Sastavni dio ove Odluke je Prilog Odluci o izradi izmjena i dopuna Plana.

Nadležno upravno tijelo nositelja izrade izmjena i dopuna Plana obvezuje se da u roku od najmanje 15 dana od dana objave Odluke:

* sukladno članku 88. Zakona o prostornom uređenju, obavijesti javnost o izradi izmjena i dopuna Plana,
* dostaviti Odluku javnopravnim tijelima iz članka 10. ove Odluke s pozivom na dostavu zahtjeva za izradu Plana.

Nadležno upravno tijelo nositelja izrade izmjena i dopuna Plana obvezuje se da sukladno članku 81. Zakona, vodi službenu evidenciju o postupku izrade i donošenja izmjena i dopuna Plana.

Sukladno članku 86. stavak 5. Zakona o prostornom uređenju ova Odluka se dostavlja Zavodu za prostorni razvoj radi objave u Informacijskom sustavu prostornog uređenja, a sukladno članku 90. tijelima i osobama iz članka 12. ove Odluke.

**Predsjednik Gradskog vijeća**

Darko Jagić